A Il-ħolma ta' Mordekaj Kienet it-tieni sena tas-saltna ta' Assweru l-Kbir, fl-ewwel jum ta' Nisan, meta Mordekaj bin Ġajir, bin Simgħi, bin Kis, mit-tribù ta' Benjamin, ħolom ħolma. Dan kien Lhudi joqgħod fiċ-ċittadella ta' Susa, iservi fil-palazz tas-sultan, wieħed mill-eżiljati, li Nabukodonosor, is-sultan ta' Babilonja, kien ħa fil-jasar minn Ġerusalemm flimkien ma' Ġekonija, sultan ta' Ġuda. Il-ħolma kienet din: Deherlu li kien qiegħed jisma' ħsejjes u storbju, ragħad u theżżiż, taqliba sħiħa fuq l-art. Imbagħad tfaċċaw żewġ draguni kbar, it-tnejn lesti biex jaqbdu f'xulxin. L-għajta tagħhom kienet twerwrek. Ma' din il-għajta l-ġnus kollha lestew ruħhom għall-gwerra kontra l-ġens tal-ġusti. Kien jum id-dlam u s-swied, hemm u diqa, għawġ u taħwid kbir fuq l-art. Il-ġens tal-ġusti tħawwad, u ħakmu biża' kbir minħabba l-għawġ li kien hemm lest għalihom, u lestew ruħhom għall-mewt. Sejħu lil Alla, u mal-għajta tagħhom ħarġet bħal minn nixxiegħa żgħira xmara kbira, kotra tal-ilma. Feġġ is-sebħ u telgħet ix-xemx, u l-imsejknin qamu u belgħu l-kbarat. Kif għaddietlu l-ħolma u kien ra x'ried jagħmel Alla, Mordekaj stenbaħ. Żamm kollox f'moħħu u sa billejl baqa' jfittex li, hekk jew hekk, jifhimha . Konfoffa kontra s-sultan Darba Mordekaj kien rieqed fil-palazz maż-żewġ uffiċjali tas-sultan, Gabata u Tarra, għassiesa tal-bieb. Semagħhom jitkellmu bejniethom, u fittex li jitkixxef x'kellhom f'rashom, u sar jaf li kienu qegħdin jaħsbu kif imiddu idejhom fuq is-sultan Assweru. Imbagħad mar jgħarraf lis-sultan b'dan kollu. Is-sultan stħarreġ liż-żewġ uffiċjali, u dawn stqarrew dnubhom, u tawhom il-mewt. Is-sultan kiteb kollox b'tifkira; hekk ukoll Mordekaj niżżel dawn il-ġrajja. Is-sultan imbagħad daħħlu jservi fil-palazz, u tah ir-rigali biex ipattilu għal din l-imġiba. Imma kien hemm Ħaman bin Ħammedata, l-Agagi , li kellu pożizzjoni għolja quddiem is-sultan. Dan kien ifittex li jagħmel id-deni lil Mordekaj u lill-poplu tiegħu minħabba ż-żewġ uffiċjali tas-sultan. Il-festa tas-sultan Assweru [ ] Kien fi żmien Assweru - dak Assweru li kien isaltan fuq mija u sebgħa u għoxrin provinċja mill-Indja sal-Etjopja . [ ] Dik il-ħabta s-sultan Assweru kien fuq it-tron tas-saltna tiegħu fiċ-ċittadella ta' Susa . [ ] Fit-tielet sena tas-saltna għamel festa għall-kbarat u l-ministri, għall-fizzjali tal-Persja u l-Medja, għall-kbarat u gvernaturi tal-provinċji li kienu madwaru. [ ] Uriehom il-ġid u l-kobor ta' saltnatu, il-lussu u l-glorja tal-maestà tiegħu. Il-festi damu mija u tmenin jum. [ ] Meta għaddew dawn il-jiem is-sultan għamel pranzu għall-poplu kollu, mill-kbir saż-żgħir, li kien joqgħod fiċ-ċittadella ta' Susa; il-pranzu sar fil-bitħa tal-ġnien tal-palazz tas-sultan, u dam sejjer sebat ijiem. [ ] Kien hemm purtieri bojod u vjola mdendla bi ħbula tal-għażel u l-porpra b'ħoloq tal-fidda ma' kolonni tar-rħam. Poġġew divani rrakkmati bid-deheb u l-fidda fuq paviment iċċangat bil-mużajk tal-porfir, irħam, madriperla, u ħaġar imżewwaq. [ ] Bdew iservu x-xorb f'koppi tad-deheb ta' kull għamla. Is-sultan imbagħad, ta' sultan li kien, tahom inbid bix-xaba'. [ ] Kollox skont il-liġi, u ħadd ma kien iġiegħel lil ħadd; għax is-sultan lis-servi tal-palazz ordnalhom li jagħmlu ma' kull wieħed kif ikun jogħġbu. [ ] Is-sultana Vasti wkoll għamlet pranzu għan-nisa fil-palazz tas-sultan Assweru. Assweru jwarrab lil Vasti [ ] Fis-seba' jum, meta ħass qalbu ferħana bl-inbid, is-sultan ordna lil Meħuman, lil Biżta, lil Ħarbuna, lil Bigta, lil Abgata, lil Żetar, lil Karkas, is-seba' uffiċjali li kienu jservu s-sultan Assweru, [ ] li jġibulu lis-sultana Vasti quddiemu bil-kuruna ta' sultana fuqha biex juri ġmielha lill-popli u lill-kbarat, għax kienet tassew sabiħa fl-għajn. [ ] Iżda s-sultana Vasti ma riditx tiġi u tobdi l-ordni tas-sultan, li wasslulha l-uffiċjali. Is-sultan inkorla bis-sħiħ u nxtegħel bil-qilla. [ ] Imbagħad sejjaħ lill-għorrief, dawk li kienu jagħrfu ż-żminijiet - għax din kienet id-drawwa tas-sultan, li jieħu l-parir ta' dawk li kienu jafu l-liġi u l-ħaqq. [ ] L-eqreb lejh kienu Karsena, Setar, Admata, Tarsis, Meres, Marsena, Memukan, is-seba' prinċpijiet tal-Persja u l-Medja, li kienu jaraw wiċċ is-sultan u kellhom l-ewwel postijiet fis-saltna. [ ] Imbagħad staqsiehom: "X'titlob il-liġi li jsir mis-sultana Vasti talli ma għamlitx skont ma kkmanda s-sultan Assweru permezz tal-uffiċjali?" [ ] Wieġeb Memukan quddiem is-sultan u l-prinċpijiet: "Is-sultana Vasti naqset u għamlet id-deni mhux biss lis-sultan, iżda lill-prinċpijiet kollha, u l-popli kollha li jinsabu fil-provinċji tas-sultan Assweru. [ ] Żgur li toħroġ l-aħbar x'għamlet is-sultana, u tasal għand in-nisa, u issa lkoll kemm huma ma jistmawx aktar lil żwieġhom, u jgħidu: 'Is-sultan Assweru ordna li jġibu lil Vasti quddiemu, u din ma ġietx.' [ ] U llum stess in-nisa tal-kbarat tal-Persja u l-Medja, li semgħu b'din l-imġiba tas-sultana, imorru jgħiduha lill-prinċpijiet tas-sultan, u jkun hawn biżżejjed stmerrija u ġlied. [ ] Mela, jekk jogħġob lis-sultan, ħa joħroġ digriet tas-saltna mingħandu, u jitniżżel fil-liġijiet tal-Persja u tal-Medja, digriet li ma jitħassarx , li Vasti ma tersaqx aktar quddiem is-sultan Assweru, u postha ta' sultana s-sultan jagħtih lil xi oħra aħjar minnha. [ ] U meta dan id-digriet tas-sultan jisimgħu bih mal-imperu kollu - imperu kbir tassew - in-nisa kollha, mill-kbira saż-żgħira, jibdew jirrispettaw lil żwieġhom." [ ] Dan il-kliem għoġob lis-sultan u lill-prinċpijiet, u s-sultan għamel dak li qallu Memukan. [ ] U bagħat ittri lill-provinċji kollha, kull provinċja skont il-kitba tagħha, u lil kull poplu skont l-ilsien tiegħu , li kull raġel għandu jkun kmand f'daru u jitkellem kif jiġih f'ilsienu.